གཟའ་འཁོར་ཁ་ཤས་ཀྱི་སྔོན་ལ་སྟེས་དབང་ཞིག་གིས་རླུང་འཕྲིན་གྱི་ལེ་ཚན་ཞིག་ལ་ཉན་པའི་སྐབས་སུ།ཚན་རིག་པ་ཞིག་གིས་རྩིས་འཁོར་འཕྲུལ་ཆས་ལས་བཟོས་པའི་འཇིག་རྟེན་ཁམས་ཕྱི་ནང་གི་སྒྲ་ཡིན་ཟེར་བ་ཞིག་གོ་སོང་།དེ་ནི་རྐང་གླིང་གི་སྒྲ་མཐོན་པོ་ཞིག་དང་ལྷན་དུ་དུང་ཆེན་གྱི་སྒྲ་དམའ་མོ་ཞིག་མཉམ་བསྲེས་བྱས་པའི་འདྲེས་སྦྱོར་གྱི་སྒྲའི་་རྣམ་པ་ཞིག་རེད།ངའི་སེམས་སུ་དེ་ནི་བོད་ཀྱི་ཆོལ་གའི་རོལ་དབྱངས་ལས་ཕྱུངས་ཏེ་བཏང་བ་ཞིག་མིན་ནམ་ཞེས་དང་།ཡང་ན་ཉིན་དེའི་སྟེས་དབང་ནི་ད་ལྟ་ང་ཚོས་ཉམས་སུ་མྱོང་བཞིན་པའི་བརྒྱུད་རིམ་གཏིང་ཟབ་མོ་འདིའི་ཆ་ཤས་ཤིག་མིན་ནམ་སྙམ་པའི་བསམ་བློ་འགོག་མེད་དུ་སྐྱེས།ལ་རྩེ་དཔེ་མཛོད་ཁང་དུ་ཚུགས་པའི་རོལ་མོའི་མཛད་སྒོ་འདི་ལས་ང་རང་དགའ་ཤོས་ཀྱི་ཚན་པ་ནི།དུང་ཆེན་དང་སྦུབ་ཆ།འདོན་དབྱངས་བཅས་རེད།ལྷག་པར་དུ་དུང་ཆེན་གྱི་སྒྲ་དེ་ངའི་ལུས་སེམས་སུ་བརྩེ་སེམས་ཀྱིས་བཀྲེས་ཤིང་གཟིར་བའི་གྲུ་ཟུར་ཆ་མེད་དག་ཏུ་ཁྱབ་སྟེ་བཀྲེས་གདུང་སེལ་བར་བྱས།རོལ་མོའི་སྒྲ་དེ་དག་ནི་བབས་བརླིང་དང་ལྐོག་གྱུར།རྣམ་པར་གྲོལ་བ་ཞིག་རེད་ལ།དེ་དག་ནི་བདག་ཉིད་ལས་འདས་པའི་སྒྲ་ལྟ་བུ་ཞིག་ཏུ་ཚོར་ནའང་།ལྕི་ཞིང་རྩིང་བའི་སྒྲ་དེས་དེ་ལས་ལྡོག་སྟེ་ངའི་སེམས་ཀྱི་སྨུག་ཀློང་སེལ་བར་བྱས།